El festival Il·luminAR-TE celebra la seua desena edició
08 de gener 2025

Un any més, la regidoria de Joventut i Infància de l'Ajuntament de Sagunt ha anunciat el festival de teatre de llum i ombres Il·luminAR-TE, que a més en esta ocasió celebra el seu desé aniversari. Una de les novetats d'este festival, que començarà el 17 de gener i acabarà el dia 26, és que en esta edició comptarà amb dos seus: el Centre Cultural Mario Monreal i el Casal Jove del Port de Sagunt. El públic assistent podrà gaudir, enguany, de 12 representacions.

![](/media/iorb1pk2/cartel_c.jpg?width=268&height=379&mode=max)

Segons informen des del festival, durant estos 10 anys el seu públic s'ha anat convertint en un dels més entesos en teatre d'ombres. En esta dècada han pogut veure quasi 80 espectacles de diferents procedències, exposicions i curtmetratges en valencià, castellà o anglés. A més, els xiquets i les xiquetes han pogut formar-se en els 15 tallers de teatre d'ombres i les campanyes escolars que s'han dut a terme.

La participació en les activitats és gratuïta, però és necessària una inscripció prèvia a través de la plataforma [https://www.notikumi.com/](https://www.notikumi.com/), cinc dies abans de cada actuació.

El regidor de Joventut i Infància, Roberto Rovira, assegura que es tracta d'un festival “únic” i que ara “està plenament consolidat”. Així mateix, Rovira ha apuntat que es tracta d'un esdeveniment “familiar, per a tots els públics, amb un públic molt fidel i que a més enganxa a qui ho viu per primera vegada”. D'altra banda, ha destacat el treball tant de la direcció artística com del departament de Joventut i Infància.

**Programació Il·luminAR-TE**

La programació del festival començarà el **divendres 17 de gener** amb l'obra _Malaika_, de la companyia asturiana La sonrisa del lagarto, a les 18 hores al Centre Cultural Mario Monreal. Després, el **dissabte 18** hi haurà tres esdeveniments. A les 12 hores, al Casal Jove del Port de Sagunt, es podrà veure _El patito feo_, de la companyia andalusa A la sombrita. A la vesprada, a les 18 hores també al Casal Jove, serà el torn de _Roma Umbra_, de la companyia Valeria Sombras, de l'Argentina i Catalunya. Durant el dissabte, també es representarà l'espectacle _Gabinete poético_, de la companyia valenciana Vudú Teatro, a les 11, 13, 17 i 19 hores.

El **diumenge 19** serà dia de tallers al Centre Cultural Mario Monreal. A les 10 hores es farà el taller ‘Sombras de la China’ i, després, a les 12 hores, un espectacle amb el mateix nom, a càrrec de la companyia Teatres de la Llum.

![](/media/1vefu2we/pinocho_c.jpg?width=400&height=266&mode=max) ![](/media/jkgh4xuk/lara_c.jpg?width=400&height=267&mode=max)

El **divendres 24 de gener**, al Casal Jove del Port de Sagunt, es podrà veure l'obra _Lara, el encanto de las aguas_, de la companyia brasilera Lumiato, a les 18 hores. El **dissabte 25** al Centre Cultural Mario Monreal, a les 12 hores serà el torn de l'espectacle _Contes del cel i la lluna_, de la companyia catalana Tururuth. Més tard, a les 17.30 hores, es durà a terme el taller ‘Maruja & Concha’, a càrrec de Teatres de la Llum. Finalment, a les 20 hores es podrà veure _Hilos de aire_, de la companyia madrilenya Sinespacio Teatro.

Finalment, el **diumenge 26 de gener** es posarà el punt final al festival amb l'espectacle _L’ombra de Pinotxo_, a càrrec de la companyia catalana La Puntual, a les 12 hores al Casal Jove del Port de Sagunt.

Per a l'alumnat, el dijous 23 a les 10 hores, la companyia Lumiato oferirà el seu espectacle _Lara, el encanto de las aguas_. Este mateix esdeveniment el podrà gaudir també l'alumnat al Casal Jove del Port de Sagunt el divendres 24 a partir de les 10 hores.

Les persones interessades en esta desena edició del festival Il·luminAR-TE poden ampliar la seua informació en la web [www.saguntjove.es](http://www.saguntjove.es), a través del correu [joventut@aytosagunto.es](mailto:joventut@aytosagunto.es) i/o telefonant al 962683439 o al 672123646.

![](/media/v0zjlcuj/malaika_c.jpg?width=850&height=420.213963963964)

*   [](http://www.facebook.com/sharer.php?u=https://aytosagunto.es/va/actualitat/el-festival-il-luminar-te-celebra-la-seua-desena-edició/ "Facebook")
*   [](http://twitter.com/share?url=https://aytosagunto.es/va/actualitat/el-festival-il-luminar-te-celebra-la-seua-desena-edició/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-il-luminar-te-celebra-la-seua-desena-edició/ "Linked In")
*   [](mailto:?body=https://aytosagunto.es/va/actualitat/el-festival-il-luminar-te-celebra-la-seua-desena-edició/)